b'\n_START_ARTICLE_\nBerberi\n_START_PARAGRAPH_\nBerberi (koji se nazivaju i Imazigeni, "slobodan \xc4\x8dovjek", Amazigh) grana Hamita nastanjena kroz saharsko podru\xc4\x8dje sjeverne Afrike, a obuhva\xc4\x87aju niz sna\xc5\xbenih plemena me\xc4\x91u kojima se isti\xc4\x8du Tuarezi, Rifi, Kabili, \xc5\xa0lehi, Beraberi i drugi.  U sjevernoj Africi ima oko 70 milijuna Berbera koji govore berberskim jezicima, napose u Al\xc5\xbeiru, Maroku, Tunisu, Libiji, Egiptu, Mauritaniji, Maliju i Nigeru. Vjerski i jezi\xc4\x8dno znatan dio Berbera je arabiziran. _NEWLINE_Me\xc4\x91u poznatim Berberima su: sv. Augustin, kralj Ptolemej od Mauretanije, istra\xc5\xbeiva\xc4\x8d Ibn Batuta i francuski nogometni reprezentativci Zinedine Zidane i Karim Benzema.\n_START_SECTION_\nKultura\n_START_PARAGRAPH_\nKultura Berbera u sjevernoj Africi datira unazad 4000 godina, davno prije dolaska prvih Arapa. Njihove najpoznatije dr\xc5\xbeave bile su Mauritanija i Numidija. Izme\xc4\x91u 11 i 13. stolje\xc4\x87a, Almoravidi i Almohadi, dvije velike berberske dinastije kontroliraju velike dijelove \xc5\xa0panjolske, kao i znatan dio sjeverozapadne Afrike._NEWLINE_Berberi danas sebe identificiraju prvenstveno kroz jezik, koji \xc4\x8dini jednu od glavnih grana afrazikskih jezika, kao i kroz svoje tradicionalne obi\xc4\x8daje i kulturu, kao \xc5\xa1to su neke pjesme i plesovi._NEWLINE_Tradicionalno Berberi su nomadi koji su karavanama deva putovali Saharom trgova\xc4\x8dkim rutama koje su spajale subsaharsku sa mediteranskom Afrikom. Ova putovanja bila su jedini na\xc4\x8din kojim se trgova\xc4\x8dka roba mogla dopremati u razli\xc4\x8dite krajeve mediteranske, saharske i subsaharske Afrike, a aktivna je jo\xc5\xa1 i danas, premda u znatno manjoj mjeri. Znatan dio Berbera danas je sjedila\xc4\x8dko stanovni\xc5\xa1tvo koje se bavi poljodjelstvom i uzgojem goveda, ovaca i koza. \xc5\xbdenski posao je doma\xc4\x87instvo, tkanje i lon\xc4\x8darstvo. Njihove nastambe su kolibe od gline i \xc5\xa1atori od kozje dlake. Nomadski Berberi jo\xc5\xa1 uvijek se bave trgovinom, prenose\xc4\x87i robu trgova\xc4\x8dkim putovima izme\xc4\x91u udaljenih sela.\n_START_SECTION_\nPovijest\n_START_PARAGRAPH_\nSve do arapskog osvajanja u 7. stolje\xc4\x87u Berberi su uspjeli o\xc4\x8duvati svoju svijest u borbi protiv raznih stranih agresora, po\xc4\x8dev\xc5\xa1i od Feni\xc4\x8dana, kasnije Karta\xc5\xbeana, Rimljana i Bizantinaca. Od 683. oni postupno po\xc4\x8dinju prelaziti na islam i mije\xc5\xa1aju se sa Arapima. Od Arapa su razli\xc4\x8diti, \xc4\x8dine poseban narod koji sebe naziva "Imazighen", \xc5\xa1to zna\xc4\x8di "slobodni ljudi". Lojalni su svojim tradicijama i svojem jeziku._NEWLINE_Ve\xc4\x87ina berberske populacije bila je locirana u podru\xc4\x8dju Atlasa, Rifa i Anti Atlasa. Bili su organizirani u nekih 700 plemena vezanih u velike konfederacije.\n_START_SECTION_\nJezici\n_START_PARAGRAPH_\nBerberski jezici sastoje se od nekoliko glavnih skupina, to su: zenaga (1) jezik; tamasheq (4) jezika; sjevernoberberski (17) jezika; guan\xc4\x8di (1) jezik; isto\xc4\x8dnoberberski (3) jezika.'